钦定古今图书集成/理学汇编/经籍典/第087卷 > 张理大易象数钩深图 > 《易象图说外篇》
## 钦定古今图书集成/理学汇编/经籍典/第087卷 > 张理大易象数钩深图 > 《易象图说外篇》

《易》者，道也。若稽古圣神，继天立极，肇修人纪，惧后世
之弗觉弗悟，而始示其道于人也。是道也，迎之莫探
其始，循之莫测其终，其小无内，其大无垠，天得之揭
日月而常运，地得之载河岳而不倾。圣人仰观其象
之元，故画一一而拟之于天；俯察其顺之势，故画一
╍而拟之于地。天有阴阳，地有柔刚，故奇偶各生，奇
偶而四象备。天有四时，地有四偶，故四象各生奇偶
而八卦彰。阳而纯者干之健；阴而顺者《坤》之元；阳而
外明者离为火；阴而内昭者坎为川；阳而隆者艮之
象；阴而洼者兑之原；鼓舞而震动者震雷之属；嘘吸
而披拂者㢲风之宣。八象相交而《易》道著。惟人也乃
特立乎其中而克肖焉。颠而圆者干为首，皤而垂者
坤为腹。震肱居上动于手，㢲股居下随于足。艮鼻而
兑口，坎耳而《离》目，渴而饮，饥而食，朝而作，暮而息，纷
纷汨汨，亦何以异于物不物于物？是以称“有圣人者
出。”圣人者，德合天地，明并日月，掌握宇宙，调御阴阳，
仁知周覆乎天下，德泽垂裕乎后昆。致中和而天地
位，万物育，至诚感而神祇格，鸟兽驯。圣人之道如是，
而后谓之为能践形。《孟子》曰：“钧是人，从其大体为大
人，从其小体为小人。万物皆备于我”，亦曰“反身而诚。”
天行健，吾则体之而自强不息；地势坤，吾则顺之而
厚德载物。继《离》而明照，习《坎》而常德，止乎《艮》而思不
出位，动乎震而恐惧修省，重㢲以申命行事，丽《兑》而
朋友讲习。当其泰则财成辅相，当其否则俭德辞荣。
于益而迁善改过，损而窒欲惩忿，大而揖让放伐，小
而动静语默，其道皆备于《易》。明之为礼乐，幽之为鬼
神，三纲五常，百世相因。《传》曰：“天地设位，而《易》行乎其
中矣。”成性存存，道义之门。夫《易》，圣人所以崇德而广
业也。惧后世之弗明，是故作《易》而以其道觉诸人。愚
末小子，敢曰希贤希圣希天，观象述图而次第之，曰
大《易》卦画之原。